Brian Mikkelsen (KF), 2010-03-02:
Jeg vil godt starte med at takke for de, synes jeg, mange konstruktive kommentarer, for formålet er jo ens for os alle sammen.
Vi har et erklæret formål fra regeringens side – støttet også af Folketingets øvrige partier – om at fjerne bøvlet, om at gøre det nemmest og lettest muligt at være virksomhed i Danmark.
Sagen er den, at det her forslag styrker forbrugerbeskyttelsen og letter arbejdsgangene for de små selvstændige.
Det gøres ved at indføre en generel pligt for erhvervsdrivende til at udstede en faktura til forbrugere for det arbejde, som den erhvervsdrivende udfører for forbrugerne.
Hvad er så sagens kerne?
En faktura skal jo sætte os som forbrugere i stand til at kontrollere prisen for de varer og tjenesteydelser, der indgår i det arbejde, som den erhvervsdrivende udfører for forbrugeren.
Forbrugeren vil som udgangspunkt derfor fremover have krav på at få oplysning om timepris, timeforbrug og materialeforbrug i de tilfælde, hvor der ikke forud for ydelsen er aftalt en fast pris.
Det vil sige, at bestemmelsen finder anvendelse, hvis en maler skal male et hus og der ikke er aftalt en fast pris.
Bestemmelsen finder derimod ikke anvendelse, hvis forbrugeren går til frisøren, hvor der er en fast pris for, hvor meget en klipning koster.
Det står den erhvervsdrivende frit for at supplere de obligatoriske oplysninger med andre oplysninger.
Det kan f.eks. være oplysninger om grundgebyrer, det kan også være oplysninger om kørselstillæg.
Derudover har den erhvervsdrivende også mulighed for at erstatte de obligatoriske oplysninger med andre oplysninger, hvis det er aftalt med forbrugeren, eller hvis det følger af branchesædvane inden for det pågældende område.
Det samme gør sig gældende for en række behandlinger hos tandlægen.
Muligheden for den erhvervsdrivende for at erstatte de obligatoriske oplysninger sikrer både, at ordningen er fleksibel for den erhvervsdrivende, og at forbrugeren får de oplysninger, der er nødvendige for at kunne kontrollere prisen for en tjenesteydelse bedst muligt.
Forbrugeren vil derudover i særlige tilfælde kunne anmode om yderligere oplysninger, som sætter forbrugeren i stand til at kontrollere prisen for de varer og tjenesteydelser, der indgår i ydelsen.
Et eksempel på en sådan situation kan være, at det samlede beløb for en ydelse ligger væsentlig ud over, hvad man sædvanligvis kan forvente at ydelsen bør koste.
Det vil være en forbedring af forbrugerbeskyttelsen, når forbrugerne fremover har krav på en faktura, uanset hvilket arbejde de får udført.
Men forslaget vil også komme erhvervslivet til gode.
Faktureringspligten vil i fremtiden kun gælde mellem de erhvervsdrivende og forbrugerne.
Med indførelsen af en generel faktureringspligt ophæves ni specifikke og detaljerede faktureringsbekendtgørelser, der primært regulerer en række håndværksområder.
Forslaget medfører endvidere, at lovgivningen bliver mere overskuelig og gennemsigtig for både forbrugere og de erhvervsdrivende.
Og ikke mindst nye virksomheder vil få glæde af, at de fremover kun skal forholde sig til reglerne i markedsføringsloven.
Lovændringen og ophævelsen af faktureringsbekendtgørelserne medfører således en regelforenkling og administrative lettelser for erhvervslivet, samtidig med at forbrugerne sikres en bedre beskyttelse.
Og begge dele kommer jo i sidste ende forbrugerne til gode.
Så er der den sidste krølle, altså forbrugerombudsmandens ansættelsesvilkår.
Som flere af ordførerne har været inde på, er det en lidt fastlåst situation, at man kun kan blive udnævnt for en periode på 6 år, uden at man har mulighed for forlængelse eller genansættelse.
Der er imidlertid i de senere år sket en betydelig udvikling i forbrugerombudsmandens opgavevaretagelse og tilsynsbeføjelser, og denne udvikling medfører et øget behov for, at forbrugerombudsmanden må få mulighed for at fortsætte i en periode ud over de 6 år.
Muligheden for at forlænge ansættelsen sikrer, at der skabes kontinuitet i forbrugerombudsmandens arbejde.
Forbrugerombudsmanden vil med dette forslag f.eks. få mere tid til at påvirke og følge op på initiativer, som han eller hun har igangsat.
Endelig vil forbrugerombudsmanden få bedre mulighed for at udnytte de erfaringer og den viden, som forbrugerombudsmanden opnår gennem sit virke.
Så samlet set
mener jeg, at det her forslag sikrer en forbedring af forbrugerbeskyttelsen.
Derudover medfører forslaget også en regelforenkling, så lovgivningen bliver mere overskuelig og gennemsigtig for både forbrugerne og de erhvervsdrivende.
Forslaget medfører endvidere administrative lettelser for erhvervslivet, og endelig medfører forslaget, at forbrugerombudsmanden, som er den primære håndhævelsesmyndighed på markedsføringsområdet, får større kontinuitet i sit virke.